b'\n_START_ARTICLE_\nHomoseksualumas\n_START_SECTION_\nPatologinis homoseksualumo modelis\n_START_PARAGRAPH_\n1886 metais seksologas Richardas von Krafft-Ebingas pamin\xc4\x97jo potrauk\xc4\xaf tos pa\xc4\x8dios lyties asmenims darbe \xe2\x80\x9ePsychopathia Sexualis\xe2\x80\x9c. Pradedant \xc5\xa1iuo veikalu, iki XX a. antrosios pus\xc4\x97s medik\xc5\xb3 bendruomen\xc4\x97je vyravo nuomon\xc4\x97, jog homoseksualumas yra sutrikimas, priskiriamas lytiniams nukrypimams._NEWLINE_Nuo 1973 met\xc5\xb3 Amerikos psichiatr\xc5\xb3 asociacija oficialiai atsisak\xc4\x97 pripa\xc5\xbeinti homoseksualum\xc4\x85 sutrikimu. 1992 metais i\xc5\xa1 naujausios lig\xc5\xb3 klasifikacijos ICD-10 homoseksualum\xc4\x85 i\xc5\xa1brauk\xc4\x97 ir Pasaulio Sveikatos Organizacija. \xc5\xa0iuo metu vis\xc5\xb3 did\xc5\xbeiausi\xc5\xb3 pasaulio valstybi\xc5\xb3 profesin\xc4\x97s psichin\xc4\x97s sveikatos organizacijos laikosi nuomon\xc4\x97s, jog homoseksualumas n\xc4\x97ra patologija, ir bet kokie bandymai teikti gydymo terapij\xc4\x85 homoseksualiam asmeniui gali privesti prie psichini\xc5\xb3 sutrikim\xc5\xb3.  2001 metais analogi\xc5\xa1k\xc4\x85 pozicij\xc4\x85 oficialiai paskelb\xc4\x97 ir Kinijos psichiatr\xc5\xb3 asociacija._NEWLINE_Lietuvos psichin\xc4\x97s sveikatos profesin\xc4\x97s organizacijos savo pozicijos vie\xc5\xa1ai n\xc4\x97ra paskelbusios.\n_START_SECTION_\nHomoseksualumo prie\xc5\xbeastys\n_START_PARAGRAPH_\n\xc5\xa0iuo metu n\xc4\x97ra vieningos nuomon\xc4\x97s d\xc4\x97l to, kas lemia konkretaus asmens homoseksualum\xc4\x85 \xe2\x80\x93 egzistuoja genetin\xc4\x97s, hormonin\xc4\x97s kilm\xc4\x97s, taip pat socialin\xc4\x97s teorijos. Visuotinai sutariama tik d\xc4\x97l to, kad konkreti lytin\xc4\x97 orientacija nusistovi ankstyvame asmens vystymosi etape ir negali b\xc5\xabti valingai kei\xc4\x8diama. Mokslininkai taip pat nustat\xc4\x97, kad homoseksualus elgesys b\xc5\xabdingas ne tik \xc5\xbemon\xc4\x97ms, bet ir kitoms gyv\xc5\xabn\xc5\xb3 r\xc5\xab\xc5\xa1ims (pvz., pingvinams, \xc5\xa1impanz\xc4\x97ms, delfinams). Kai kuri\xc5\xb3 heteroseksuali\xc5\xb3 ir homoseksuali\xc5\xb3 \xc5\xbemoni\xc5\xb3 smegen\xc5\xb3 tyrim\xc5\xb3 duomenimis, homoseksualumas yra ne \xc4\xafgyjamas, o \xc4\xafgimtas, ta\xc4\x8diau kol kas neai\xc5\xa1ku, ar tai lemia genai, ar priklauso nuo hormon\xc5\xb3 poveikio vaisiui gimdoje._NEWLINE_Zigmundas Froidas dar\xc4\x97 prielaidas, kad alternatyva tik \xe2\x80\x9e\xc4\xafgimtas\xe2\x80\x9c arba tik \xe2\x80\x9e\xc4\xafgytas\xe2\x80\x9c yra arba nepilna, arba ne visi\xc5\xa1kai atitinka tas s\xc4\x85lygas, kurioms esant formuojasi homoseksualumas. Nei \xe2\x80\x9e\xc4\xafgimtumo\xe2\x80\x9c, nei \xe2\x80\x9e\xc4\xafgytumo\xe2\x80\x9c teorijos, anot Froido, nepaai\xc5\xa1kina inversijos (taip jis vadino homoseksualum\xc4\x85 kaip vien\xc4\x85 i\xc5\xa1 nukrypim\xc5\xb3 pagal seksualin\xc4\xaf objekt\xc4\x85) esm\xc4\x97s, kadangi pirmuoju atveju tenka paai\xc5\xa1kinti, kas b\xc5\xabtent \xc5\xbemogui yra \xc4\xafgimta (ir nejaugi jau nuo pat gimimo k\xc5\xabdikis yra susietas su konkre\xc4\x8diu seksualiniu objektu), o antru atveju reikia paai\xc5\xa1kinti, ar vien i\xc5\xa1oriniai veiksniai gali lemti homoseksulios asmenyb\xc4\x97s formavim\xc4\x85si, ar reikalingas dar ir ka\xc5\xbekoks vidinis asmens atsakas \xc4\xaf tuos veiksnius (t. y. kod\xc4\x97l ne visi \xc5\xbemon\xc4\x97s tomis pa\xc4\x8diomis ar pana\xc5\xa1iomis s\xc4\x85lygomis tampa homoseksual\xc5\xabs). Taigi galiausiai Froidas daro i\xc5\xa1vad\xc4\x85, kad seksualinis potraukis ir seksualinis objektas n\xc4\x97ra tokie neatsiejami ir kad galb\xc5\xabt i\xc5\xa1 prad\xc5\xbei\xc5\xb3 seksualinis potraukis egzistuoja pats savaime, neb\xc5\xabdamas nukreiptas \xc4\xaf kok\xc4\xaf nors konkret\xc5\xb3 objekt\xc4\x85 ir neb\xc5\xabdamas pastarojo sukeltas. Be to, Froidas taip pat pa\xc5\xbeym\xc4\x97jo, kad psichoanaliz\xc4\x97s po\xc5\xbei\xc5\xabriu  seksualinio objekto pasirinkimo nepriklausomumas nuo objekto lyties atrodo es\xc4\x85s pirminis, t. y. pirmiausia pasirei\xc5\xa1kia galimyb\xc4\x97 laisvai elgtis tiek su vyri\xc5\xa1kais, tiek su moteri\xc5\xa1kais lytiniais organais, kas pastebima vaikyst\xc4\x97je arba senov\xc4\x97s istorijos pirmyk\xc5\xa1t\xc4\x97se bendruomen\xc4\x97se. Kaip \xc4\xafvairi\xc5\xb3 apribojim\xc5\xb3 pasekm\xc4\x97 pasirei\xc5\xa1kia seksualinio potraukio nukrypimas \xc4\xaf vien\xc4\x85 arba \xc4\xaf kit\xc4\x85 pus\xc4\x99, t. y. \xc4\xaf homoseksualum\xc4\x85 ar heteroseksualum\xc4\x85. Psichoanaliz\xc4\x97s po\xc5\xbei\xc5\xabriu, pabr\xc4\x97\xc5\xbe\xc4\x97 Froidas, ypatingas vyro susidom\xc4\x97jimas moterimi yra tokia pati mokslin\xc4\x97 problema, kuri\xc4\x85 reikia paai\xc5\xa1kinti, o ne savaime suprantamas dalykas. Lemiamas momentas pasirenkant galutin\xc4\xaf seksualin\xc4\xaf objekt\xc4\x85, anot Froido, ateina tik po seksualin\xc4\x97s brandos ir galutin\xc4\x99 orientacij\xc4\x85 nulemia gausyb\xc4\x97 nepasteb\xc4\x97t\xc5\xb3 ir nei\xc5\xa1tirt\xc5\xb3 veiksni\xc5\xb3, kurie yra i\xc5\xa1 dalies konstituciniai (vidiniai, kylantys i\xc5\xa1 savo psichosomatin\xc4\x97s konstitucijos), i\xc5\xa1 dalies i\xc5\xa1oriniai.\n_START_SECTION_\nHomoseksualus seksas\n_START_PARAGRAPH_\nHomoseksual\xc5\xabs vyrai u\xc5\xbesiima analiniu arba oraliniu seksu, taip pat abipuse masturbacija. Homoseksualios moterys naudoja dvigubus vibratorius (t. y. vibratorius dviem galais), priri\xc5\xa1amus vibratorius, stimuliuoja viena kitos mak\xc5\xa1t\xc4\xaf pir\xc5\xa1tais ar j\xc4\x85 lai\xc5\xbeo.\n_START_SECTION_\nHomoseksualumo paplitimas\n_START_PARAGRAPH_\nVisi\xc5\xa1kai vienareik\xc5\xa1mi\xc5\xb3 duomen\xc5\xb3 n\xc4\x97ra, nes daugumoje tyrim\xc5\xb3 naudojami gana skirtingi homoseksualumo apibr\xc4\x97\xc5\xbeimai (pvz., vienais atvejais homoseksualu laikomas \xc5\xbemogus, patyr\xc4\x99s orgazm\xc4\x85 d\xc4\x97l homoseksuali\xc5\xb3 santyki\xc5\xb3, kitais atvejais \xe2\x80\x93 bet koki\xc5\xb3 homoseksuali\xc5\xb3 santyki\xc5\xb3 tur\xc4\x97j\xc4\x99s \xc5\xbemogus, tre\xc4\x8diais \xe2\x80\x93 tik \xc5\xbemon\xc4\x97s, kurie pripa\xc5\xbe\xc4\xafsta, kad tos pa\xc4\x8dios lyties asmenys juos traukia labiau, nei prie\xc5\xa1ingos ir pan.), dalis homoseksual\xc5\xb3 net ir demokrati\xc5\xa1kose \xc5\xa1alyse nedr\xc4\xafsta pripa\xc5\xbeinti savo orientacijos, taip pat \xe2\x80\x93 dalis tyrim\xc5\xb3 yra daromi tiesiog tendencingai, siekiant \xc4\xafrodyti itin ma\xc5\xbe\xc4\x85 ar itin didel\xc4\x99 homoseksuali\xc5\xb3 asmen\xc5\xb3 dal\xc4\xaf visuomen\xc4\x97je.'